塞垣行
作者：崔融
朝代：唐

paragraphs: 疾風捲溟海，萬里揚沙礫。
仰望不見天，昏昏竟朝夕。
是時軍兩進，東拒復西敵。
蔽山張旗鼓，間道潛鋒鏑。
精騎突曉圍，奇兵襲暗壁。
十月邊塞寒，四山沍陰積。
雨雪鴈南飛，風塵景西迫。
昔我事討論，未嘗怠經籍。
一朝棄筆硯，十年操矛戟。
豈要黃河誓，須勒燕山石。
可嗟牧羊臣，海外久爲客。